चंद्रमोहन शर्मा अगर सूरज बड़जात्या और सलमान खान की पहली फिल्म 'मैंने प्यार किया' की बात की जाए तो बॉक्स ऑफिस पर कामयाबी के नए रेकॉर्ड बनाने वाली इस फिल्म से पहले बॉलिवुड में इन दोनों की कोई पहचान नहीं थी। आलम यह था राजश्री जैसे टॉप बैनर के तले बनी यह फिल्म बनने के कई महीने बाद तक रिलीज के इंतजार में डिब्बे में पड़ी रही थी। फिल्म जब रिलीज हुई तो पहले दिन पहले शो में बीस से तीस फीसदी की बेहद कमजोर ऑक्यूपेंसी रही, लेकिन पहले शो के बाद फिल्म ने राजश्री बैनर के तले बनी पिछली सभी फिल्मों की कलेक्शन और कामयाबी के रेकॉर्ड ब्रेक कर दिए। बस यहीं से सूरज और सलमान की जोड़ी को कामयाबी की गारंटी माना जाने लगा, लेकिन तीन घंटे लंबी इस फिल्म की कहानी इतनी ही छोटी है और सीन दर सीन देखकर ऐसा लगता है जैसे सूरज बेवजह फिल्म के हर सीन को लंबा करने पर तुले हैं। अगर सिनेमा हॉल के हाउसफुल शो में दर्शक इन लंबे सीन्स को पसंद करके ताली बजा रहे थे तो यकीनन यह सलमान के स्टारडम का कमाल ही कहा जाएगा। इस बार सूरज ने अपनी फिल्म पर दिल खोलकर पैसा लगाया। शीशमहल का सेट भव्य और गजब का नजर आता है। फिल्म और टीवी की खबरें सीधें पढ़ें अपने फेसबुक पर, लाइक करें NBT Movies  कहानी : प्रेम एक बड़े दिलवाला लेकिन सीधा-साधा राम भक्त है, जो संजय मिश्रा की राम-लीला कंपनी से जुड़ा है। रामलीला का मालिक बेशक कंजूस है, लेकिन उसका अपनी रामलीला को करने का स्टाइल बेहद फैशनेबल और भव्य है। रामलीला में प्रेम जो भी कमाता है उसका बड़ा हिस्सा रानी मैथिली (सोनम कपूर) के एनजीओ में दान करता है। राजकुमारी मैथिली के सोशल कामों का प्रेम इस तरह दीवाना है कि किसी भी सूरत में एक बार राजकुमारी से मिलना चाहता है। प्रेम की इस कहानी के साथ फिल्म में प्रीतमपुर के युवराज विजय सिंह (सलमान खान) की कहानी भी चलती है। विजय का कुछ दिन बाद राजतिलक होने वाला है, विजय सिंह की सगाई राजकुमारी मैथिली से उसके परिवार वालों ने बहुत पहले ही तय कर दी थी। युवराज विजय का छोटा भाई अजय सिंह (नील नितिन मुकेश) अपने मैनेजर चिराज ( अरमान कोहली) और युवराज की सेक्रेटरी के साथ मिलकर एक साजिश रचकर युवराज पर जानलेवा हमला करवाता है। इस हमले में विजय सिंह किसी तरह से बच जाता है ,राजघराने के वफादार दीवान साहब (अनुपम खेर) एक खूफिया किले में युवराज का इलाज करवाते हैं। विजय पर अटैक उसकी अपनी फैमिली के लोगों ने किया, इस साजिश को बेनकाब करने के लिए दीवान साहब प्रेम को युवराज बनाकर पेश करते हैं। ऐक्टिंग : फिल्म में सलमान फुल फॉर्म में नजर आते हैं। प्रेम और विजय के किरदार में सलमान खूब जमे हैं। सलमान की तारीफ करनी होगी कि उन्होंने कई ऐसे सीन्स को भी अपनी मौजूदगी से दमदार बना दिया जो बेवजह डाले गए लगते हैं। सलमान के फैंस के लिए फिल्म परफेक्ट दिवाली गिफ्ट है। राजकुमारी मैथिली के किरदार में सोनम कपूर इस फिल्म की कमजोर कड़ी लगती हैं, सोनम को सूरज ने शायद इसीलिए कम डायलॉग दिए हैं। अनुपम खेर दीवान साहब के रोल में खूब जमे हैं। दीपक डोबरियाल को जो करने के लिए दिया उसे उन्होंने निभा भर दिया। नील नीतिन मुकेश का किरदार कमजोर लिखा गया तो अरमान कोहली सत्तर अस्सी के दशक की फिल्मों में नजर आने वाले विलन लगे। स्वरा भास्कर बस ठीकठाक रहीं, लेकिन संजय मिश्रा ने कम सीन्स के बावजूद अपनी मौजूदगी दर्ज कराई।  डायरेक्शन : फिल्म की शुरुआत में स्क्रीन पवित्र श्लोक और रामलीला देखकर समझ आ जाता है सूरज क्या दिखाने वाले हैं। हां, इस बार उन्होंने आज बॉक्स आफिस के बादशाह सलमान खान के माध्यम से पूर्ण नैतिकता और प्रेम की परिभाषा को दिखाया है। फिल्म में पारिवारिक मूल्यों, रिश्ते वाले सीन बेवजह लंबे किए गए हैं। ऐसा लगता है कि कमज़ोर स्क्रिप्ट की वजह से सूरज ने फिल्म के लगभग हर सीन में सलमान को फिट कर डैमेज कंट्रोल किया। सोनम कपूर के सीन्स उसी वक्त अच्छे लगते हैं जब सलमान स्क्रीन पर उनके साथ नजर आते हैं। सूरज इस फिल्म में हिरोइन का किरदार पावरफुल नहीं बना पाए। संगीत : सलमान के साथ कई हिट फिल्म कर चुके हिमेश रेशमिया ने इस फिल्म के लिए पूरे दस गाने बनाए, लेकिन अगर टाइटिल ट्रैक को छोड़ दिया जाए तो फिल्म का हर गाना ज़बरदस्ती ठूंसा हुआ लगता है। क्यों देखें : अगर आप सलमान खान के दीवाने हैं तो उनका डबल किरदार ही आपके लिए काफी होगा। फैमिली ड्रामा है, लेकिन इस बार 'हम आपके हैं कौन' या 'हम साथ साथ हैं' वाली फैमिली नहीं है। वहीं फिल्म की कमजोर स्क्रिप्ट और जरूरत से ज्यादा लंबाई कई सीन्स में आपके सब्र की परीक्षा ले सकती है। 